Щытхъур алырэгъум къыщахьы — Адыгэ макъ\nЩытхъур алырэгъум къыщахьы\nРедактор 22.03.2017 КЪЭБАРЫКlЭХЭР, СПОРТЫР\nУрысыем самбэмкIэ изэIукIэгъухэу Щэрджэскъалэ щыкIуагъэхэм 1997 — 1999-рэ илъэсхэм къэхъугъэ кIалэхэр ащызэнэкъокъугъэх. Дунаим самбэмкIэ идышъэ медаль къыдэзыхыгъэ Къуныжъ Мыхьамэт шIэжь зэIукIэгъухэр фэгъэхьыгъагъэх.\nБэнэкIо 200 фэдиз Урысыем ишъолъыри 10-мэ къарыкIыхи, алырэгъум яIэпэIэсэныгъэ къыщагъэлъэгъуагъ. Спортым щыцIэрыIохэр зэнэкъокъум рагъэблагъэхи, зэIукIэгъу гъэшIэгъонхэр афызэхащагъэх.\nОлимпиадэ джэгунхэу Рио-де-Жанейро щыкIуагъэхэм дышъэ медалыр къащыдэзыхыгъэу Мудрэнэ Бислъан, спортышхом щызэлъашIэхэу Армен Биджосян, Ашот Маркарян, Алхъо Сыхьатбый, Абрам Агамирян, Ожъ Мурат, Александр Еврумян, нэмыкIхэри зэIукIэгъухэм яплъыгъэх, спортсменхэм, тренерхэм, самбэм пыщагъэхэм гущыIэгъу афэхъугъэх.\nАдыгеим икIыгъэхэр яонтэгъугъэхэм ялъытыгъэу купи 9-мэ ащыбэнагъэх. Медальхэр къытфэзыхьыгъэхэр купи 7-мэ ахэтыгъэх.\nУлапэ щыщ Куржь Тимур Ермэлхьаблэ къикIыгъэ Э. Мурадян 14:4-у текIуи, финалныкъом хэхьагъ. Шырые Муратрэ Дэхъужь Хъызыррэ бэнэгъухэр къашIуихьыгъэх, апэрэ чIыпIэр кг 57-рэ къэзыщэчыхэрэм якуп къыщыдихыгъ.\nТиреспубликэ ибэнакIоу Вардкез Акопян, кг 100-м къехъу, апэрэ чIыпIэр къыфагъэшъошагъ. Дэхъужь Хъызыр, кг 57-рэ, Чэтыжъ Нурбый, кг 68-рэ, Бат Рэмэзан, кг 82-рэ, ятIонэрэ чIыпIэхэр къыдахыгъэх. Теуцожь Алый, кг 62-рэ, Хъуадэ Ислъам, кг 74-рэ, Делэкъо Ислъам, кг 82-рэ, ТхьакIущынэ Ахьмэд, кг 90-рэ, ящэнэрэ чIыпIэхэр къахьыгъэх.\nТренер-кIэлэегъаджэу Хьакурынэ Дамир ыгъэсэрэ бэнэкIуи 7-мэ хагъэунэфыкIырэ чIыпIэхэр къафагъэшъошагъэх. Хъот Юнысрэ Джармэкъо Нурбыйрэ зипэщэ кIалэхэри медальхэр къыдэзыхыгъэхэм ащыщых.\nСурэтым итхэр: Чэтыжъ Нурбый, Вардкез Акопян, Хъуадэ Ислъам, Теуцожь Алый, Куржь Тимур, Дэхъужь Хъызыр, ТхьакIущынэ Ахьмэд, Делэкъо Ислъам.\nПредыдущая Екатеринбург къяжэ\nСледущая Казбек ичъыгхатэ Нэшъукъуае къыгъэкIэрэкIэщт